**Pitanja, odgovori i dodatna pojašnjenja Javnog poziva za dodjelu potpora radu zadruga hrvatskih branitelja Programa stručnog osposobljavanja i zapošljavanja hrvatskih branitelja i članova njihovih objavljenog 21. veljače 2019. godine**

1. **Moli se pojašnjenje koji dokument bi zadruga trebala priložiti u svrhu ispunjavanja odredbi točke XIII. podtočke 3. Javnog poziva ukoliko namjerava nabaviti stroj od fizičke osobe sredstvima potpore, obzirom da je propisano obavezno dostavljanje preslike predračuna, ponuda ili troškovnika.**

U slučaju kupnje strojeva, opreme i drugog namijenjenog radu zadruge od fizičke osobe, a uvažavajući odredbe iz podtočke 3. točke XIII. Javnog poziva, zadruga-podnositeljica zahtjeva dužna je priložiti dokument poput *predugovora* iz kojeg će biti vidljivi svi bitni elementi obveznopravnog ugovora sukladno Zakonu o obveznim odnosima (NN 35/05, 41/08, 125/11, 78/15, 29/18). S tim u vezi dodatno skrećemo pozornost i na objavljeni dokument Ministarstva naziva *Vodič za pravdanje namjenskog utroška sredstava* u okviru kojeg se nalaze smjernice vezane uz opće elemente kupoprodajnog ugovora te Vas pozivamo da gore navedeno s posebnom pažnjom razmotrite.

1. **Moli se pojašnjenje postupanja u vezi situacije kada člana zadruge zbog formalnih ili osobnih razloga ne može odnosno ne želi sudjelovati u poslovnom poduhvatu zadruge-podnositeljice zahtjeva, a prema dokumentaciji iz Javnog poziva potrebno je priložiti Popis članova zadruge – Prilog 1. te Osnovni podaci o članovima zadruge – Prilog 2.**

Javnim pozivom je propisano kako za potporu mogu kandidirati zadruge hrvatskih branitelja koje pored ispunjavanja formalnih uvjeta obuhvaćenih točkom II. i III. Javnog poziva dostave cjelovitu dokumentaciju propisanu točkom XIII. Javnog poziva koja, između ostalog, uključuje popunjen potpisan i ovjeren pečatom zadruge Popis članova zadruge (Prilog 1.) kao i popunjen, potpisan od strane svakog člana zadruge te ovjeren pečatom zadruge Prilog 2. kojim su prikazani Osnovni podaci o članovima zadruge.

Imajući u vidu prethodno navedeno ističemo kako je svaka zadruga koja podnosi zahtjev po ovom pozivu dužna, pored skupnog prikaza Popisa članova zadruge iz Priloga 1., za svakog člana priložiti i Osnovne podatke o članovima zadruge iz Priloga 2. u okviru kojeg će se u dijelu rubrike „zaduženja, odgovornosti i/ili poslovi koje član zadruge obavlja u zadruzi“ naznačiti koje poslove, odgovornosti i/ili zaduženja pojedini zadrugar ima odnosno nema naspram poslovnog plana temeljem kojeg zadruga podnosi zahtjev za sudjelovanje u postupku dodjele novčanih sredstava namijenjenih radu zadruga hrvatskih branitelja. S tim u vezi skrećemo pozornost kako navedeni Prilog 2. mora biti potpisan kako od strane upravitelja, tako i od strane svakog člana zadruge, neovisno o njegovoj ulozi u pogledu sudjelovanja u realizaciji poslovnog poduhvata zadruge.